Il-Partit Nazzjonalista jilqa' b'sodisfazzjon id-deċiżjoni tal-kumpanija ta' Credit Rating Moody's li tikkonferma l-qagħda ta' pajjiżna bħala waħda stabbli. Fid-deċiżjoni tagħha Moody's tgħid li qed tagħti rating stabbli b'mod partikolari grazzi għall-prestazzjoni ekonomika ta' pajjiżna, li ħareġ b'saħħtu mil-kriżi, kif ukoll grazzi għat-tkabbir pożittiv b'mod partikolari fil-qasam tat-turiżmu u s-servizzi, b'mod partikolari s-servizzi finanzjarji. L-istess stqarrija ta' Moody's tkompli tixkef l-ingann ta' Muscat fuq il-Power Station. Filwaqt li l-Prim Ministru jibqa' jgħid li l-posponiment hu biss ta' ftit xhur, Moody's tgħid li l-proġett tal-Electrogas għadu biss fil-fażijiet inizjali. Il-Partit Nazzjonalsita jinnota wkoll bit-tħassib ix-xettiċiżmu ta' Moody's dwar il-ħidma tal-Gvern fil-qasam tal-enerġija, fejn Moody's turi dubji dwar kemm ir-riformi li suppost qed isiru se jwasslu għar-riżultati finanzjarji mwiegħda b'mod li l-Enemalta tiffinanzja r-roħs fit-tariffi. Dan huwa aktar ta' tħassib meta meħud fil-kuntest tal-fatt li għal aktar minn darba fir-rapport tagħha, Moody's tiġbed l-attenzjoni għaż-żieda kbira fid-dejn ta' pajjiżna, li taħt Gvern Laburista żdied bi 3 miljun ewro kuljum. Il-Partit Nazzjonalista jfakkar li hemm numru ta' bozoz ħomor mixgħula li l-Gvern ma jistax jibqa' jinjora. Dawn jinkludu t-tnaqqis drastiku fl-esportazzjoni u l-importazzjoni kif ukoll it-tnaqqis fil-bejgħ mill-ħwienet.
Rating pożittiv iżda hemm bozoz ħomor mixgħula.